Në Hagë fillon gjyqi ndaj Vojisllav Sheshelit
Udhëheqësi i Partisë Radikale Nacionaliste Serbe ndeshet me akuza për vrasje, persekutim, akte çnjerëzore dhe shkatërrim të pronës
Ultranacionalisti serb, Vojislav Sheshel tregoi pak emocione dhe herë pas here buzëqeshte kur prokurorja Kristine Dahl e akuzoi ish bashkëpunëtorin e ngushtë të Sllobodan Millosheviçit për fjalimet e tij me thirrjet për krijimin e “Serbisë së Madhe”. Shesheli i hodhi poshtë akuzar për vrasjen, torturimin dhe persekutimin e kroatëve, myslimanëve dhe pakicave të tjera jo-serbe gjatë luftrave në Bosnje dhe Kroaci. Duke u vetëmbrojtur, Shesheli tha se nuk mohonte që kishte mbajtur fjalime nacionaliste, por këmbënguli se ato nuk përbënin krime lufte. Ai tha në një sesion para gjyqit se po gjykohet për krime të tmerrshme lufte që akuzohet se kishte kryer vetëm se kishte mbajtur fjalime të mbushura me urrejtje ndërkohë që predikonte ideologjinë e tij nacionaliste. Prokurorja Dahl tha se luftërat në Ballkan u kryen fillimisht me fjalë, gjë që Sheshli e bëri me mjeshtëri. Ajo e portretizoi atë si ambasador të fjalës së urrejtjes, një individ të famshëm luftënxitës në një rreth urrejtjeje. Ajo tha se gjatë gjyqit, prokurorët do t’i zbërthejnë fjalimet e tij, si ai që ai kishte mbajtur në vitet e para të luftës e që u luajt në gjyq. Ja si u shprej zonja Dahl përmes përkthyesit Dahl thotë se gjuha ekstreme e Sheshelit ishte kriminale dhe se ajo nxiste drejt për drejt njerëzit të kryenin veprime dhune si në vende të tilla si Vukovari në Kroaci dhe Zvornik në Bosnje. Ajo u bë shkak që myslimanët dhe kroatët të largoheshin nga shtëpitë e tyre për të shpëtuar. Prokurorët thonë se si komandant i njësive paramilitare, Shesheli formoi ushtrinë e vet të vullnetarëve, të cilët i indoktrinoi dhe pastaj i dërgoi në vijën e frontit për të kryer krime të papërshkrueshme. Gjyqi i Sheshelit filloi një vit më parë, por u pezullua pothuajse menjëherë kur ai u hodh në grevë urie për 28 ditë, për të realizuar kërkesat e tij, përfshirë edhe kërkesën për t’u vetmbrojtur. Ai tha se nuk ishte e mundur që të gjykohej drejt në Hagë dhe se do të godiste Vatikanin dhe vendet perëndimore gjatë mbrojtjes së tij politike. Ai do të ketë rastin të mbrohet nesër, kur të flasë para gjykatës.//lk